作者：冯取洽
词牌/韵律：沁园春

paragraphs: 一雨霈然，六合全清，空无点埃。
喜秋容新沐，为谁媚妩，凉蟾留照，正尔徘徊。
蜡屐清游，渔蓑淡话，富贵於予何有哉。
双溪上，总旧盟鸥鹭，来往无猜。
烟霞竹石松梅。
更无数幽花陆续开。
渐黄鸡啄黍，肥堪一箸，浮蛆拍瓮，美可三杯。
儿解应门，翁方索句，俗客来时莫放来。
青山好，尽从今日日，闼不妨排。